Paulek i Gustlik razym se miyszkali.
Swady niy mieli, ani sie niy prali,
Bo Gustlik to chop pieronym spokojny.
Niy cis sie nigdy ku swadzie, do wojny.
Dycki gazeta czytoł lub groł w szkata,
Bondź se legnoł, jak to na stare lata.
W swyj izbie na wiyrchu boł w niebo wziynty,
Jak mioł co lubioł, czyli spokoj świynty.
Paulek w tyj chałpie na dole mioł izba
I choć do tego niy chcioł sie prziznać,
Waryjot z niego był fest pofyrtany.
Myśliwca udowoł dycki nad ranym.
Trombioł w goń sygnały, chytoł hazoki,
Na fazany szczyloł i inksze ptoki.
Lotoł drap przi tym z izby do antryja
I na leżanka skokoł ze bifyja
Biydok Gustlik skiż tego wyrobiania,
Gowa mioł wielgo jak na podzim bania.
Leci po prośbie: Pauleczku kochany!
Byćże tak choć ciszyj trocha nad ranym,
Bo żyje sie ciynżko i usnonć niy idzie.
Czamu rojbrujesz tak bez cołki tydziyń?
A Paulek na to: Ciś stond gupia małpo,
Przeca se moga co chca robić z chałpom!
Możno dwa tydnie od zdarzynio tego,
W tyj chałpie dzioło sie coś blank inkszego.
Paulek sie jeszcze pod pierzinkom grzeje
I mu sie na łeb coś z gipsdeki leje.
Bestoż klnie zmierzły i ślypia łotwiyro,
A tu je mokre praje cołkie wyro.
Drap na gora leci fest znerwowany,
Że niy poradzi poleżeć nad ranym.
Klup! Zawrzyte dźwiyrza. Bez dziurka kuknoł
I praje zarozki z nerwow niy puknoł.
Co ujrzoł? Woda? Co to je? – sie pyto.
Czamu ty Gustlik w chałpie ryby chytosz?
Na co woda w izbie i guminioki,
Na co wyndki, kibel, hoczyk, chroboki...?
A Gustlik na to: Ciś stond gupio małpo,
Przeca se moga co chca robić z chałpom!
Taki z bojeczki tyj morał płynie:
Gdyś wieprzkiym – inksi ci jak świnie!
Marek Szołtysek – Najlepsze książki o Śląsku! www.szoltysek.pl
SŁOWNIK
swada – kłótnia
pieronym – tu w znaczeniu: bardzo
cis sie – pchał się
dycki – zawsze
legnonć se – położyć się
na wiyrchu – u góry
fest – bardzo, mocno
pofyrtany – zwariowany, pokręcony
goń – polowanie
hazoki – zające
fazany – bażanty
drap – szybko
antryj - przedpokój
leżanka – tapczan, sofa
bifyj, byfyj – kredens kuchenny
podzim – jesień
bania – dynia
rojbrować – rozrabiać
blank – całkiem, zupełnie
gipsdeka – sufit
ślypia – oczy
wyro – łóżko
klup – stuk-puk
kuknoł – spojrzał
puknoł – pękł, rozerwało go
guminioki – gumowe buty, kalosze
kibel – wiadro (nie ubikacja!)
(KT)
szl_Latn szl_Latn uzn_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn pol_Latn szl_Latn szl_Latn pol_Latn pol_Latn szl_Latn pol_Latn pol_Latn szl_Latn szl_Latn pol_Latn pol_Latn szl_Latn szl_Latn pol_Latn pol_Latn plt_Latn fao_Latn szl_Latn eus_Latn dan_Latn ces_Latn ron_Latn pol_Latn pol_Latn epo_Latn pol_Latn pol_Latn dik_Latn slk_Latn szl_Latn lug_Latn pol_Latn lit_Latn